A TLE YESU SI
NÍHI NƐ YA NƆ NGƐ YESU YƆKƆ Ɔ HE
YESU JE E HE KPO KƐ TSƆƆ YI KOMƐ
Benɛ yi ɔmɛ ya su Yesu yɔkɔ ɔ he ɔ, e pee mɛ nyakpɛ kaa yɔkɔ ɔ mi fɔɔ si gu! Maria Magdalena tu fo kɛ ho konɛ e ya hla ‘Simon Petro, kɛ Yohane nɛ Yesu suɔ lɛ ɔ.’ (Yohane 20:2) Se yihi nɛ piɛ ngɛ yɔkɔ ɔ he ɔ na Mawu bɔfo ko, nɛ a na Mawu bɔfo kpa ko hu ngɛ yɔkɔ ɔ mi kɛ “e he tade hiɔ klɔii.”—Marko 16:5.
Bɔfo kake de yi ɔmɛ ke: “Nyɛ ko ye gbeye. I le kaa nyɛ ngɛ Yesu nɛ a sɛu ɔ hlae. E be hiɛ ɔ; e te si kɛ je gbeje kaa bɔ nɛ e de ɔ pɛpɛɛpɛ. Nyɛɛ ba nɛ nyɛ ba hyɛ he nɛ a kɛ lɛ fɔ ɔ. Nyɛɛ ya esɔesɔ nɛ nyɛ ya de e kaseli ɔmɛ ke, ‘E te si kɛ je gbeje, nɛ e sɛ nyɛ hlami kɛ yaa Galilea.’” (Mateo 28:5-7) Kɛkɛ nɛ yi ɔmɛ tu fo kɛ ho ma a mi ya konɛ a ya bɔ kaseli ɔmɛ amaniɛ, se benɛ a yaa tsuo ɔ, “sawale nu mɛ nɛ a he ngɛ doe blibliibli.”—Marko 16:8.
Jamɛ a be ɔ mi ɔ, e maa pee kaa Maria hu ya na Petro kɛ Yohane momo. Jamɛ a be ɔ mi ɔ, e mumi nya ta, nɛ e bɔni mɛ amaniɛ bɔmi ke: “A wo Nyɔmtsɛ ɔ gbogboe kɛ je yɔkɔ ɔ mi, nɛ wa li he nɛ a kɛ lɛ ya fɔ.” (Yohane 20:2) Kɛkɛ nɛ Petro kɛ Yohane a tu fo kɛ ho yɔkɔ ɔ he ya. Se Yohane he sɔ pe Petro, lɔ ɔ he ɔ, lɛ nɛ e ya su yɔkɔ ɔ he kekle. E sɛ we yɔkɔ ɔ mi, se benɛ e kɔkɔ e yi si nɛ e hyɛ yɔkɔ ɔ mi ɔ, e na bo nɛ a kɛ blaa Yesu ɔ nɛ pueɔ si.
Benɛ Petro ya su ɔ, e sɛ yɔkɔ ɔ mi. E na kploba a kɛ bo ɔmɛ nɛ a kɛ blaa Yesu ɔ nɛ pueɔ si. Jehanɛ ɔ, Yohane sɛ yɔkɔ ɔ mi, nɛ e he nɔ́ nɛ Maria de ɔ ye. Ngɛ nɔ́ nɛ Yesu de mɛ kɛ fɔ si ɔ tsuo se ɔ, a susuu we kaa a tle Yesu si. (Mateo 16:21) Nɔ́ nɛ a na a pee mɛ nyakpɛ wawɛɛ, nɛ a pue nɔ kɛ ho we mi ya. Benɛ Maria kpale kɛ ya yɔkɔ ɔ he ɔ, e nyɛ we nɛ e je lejɛ ɔ hu.
Jamɛ a be ɔ mi nɔuu ɔ, yihi nɛ a piɛɛ ɔ hu ho konɛ a ya de kaseli kpa amɛ kaa a tle Yesu si. Benɛ a ngɛ fo tue ngɛ blɔ ɔ nɔ kɛ yaa a, Yesu kɛ mɛ kpe, nɛ e de mɛ ke: “Nyɛ he manye!” Kɛkɛ nɛ a nu e nane, ‘nɛ a kpla si ha lɛ.’ Yesu de mɛ ke: “Nyɛ ko ye gbeye! Nyɛɛ ya nɛ nyɛ ya de ye nyɛmimɛ ɔmɛ nɛ ji ye kaseli ɔmɛ ke a ya Galilea, nɛ a maa na mi ngɛ lejɛ ɔ.”—Mateo 28:9, 10.
O ma kai kaa loko yi ɔmɛ maa ya yɔkɔ ɔ he ɔ, zugba mimiɛ nɛ Mawu bɔfo komɛ hu ba yɔkɔ ɔ he. Enɛ ɔ ha nɛ ‘gbeye nu ta buli nɛ a ngɛ yɔkɔ ɔ he bue ɔ, nɛ a pee kaa ni gbogboehi.’ Benɛ a hɛ tsɛ nɛ a te si ɔ, a ho ma a mi ya nɛ a ya ‘bɔ osɔfo nikɔtɔma amɛ nɔ́ nɛ ya nɔ ɔ tsuo.’ Kɛkɛ nɛ osɔfo ɔmɛ kɛ ma nimeli ɔmɛ ya ajla. A ma nya si kaa a ma hla nɔ́ ko kɛ ha ta buli ɔmɛ konɛ a laa sane ɔ nɔ nɛ a de ke: “Nyɔ mi benɛ wa hwɔ mahe ɔ, e kaseli ɔmɛ ba nɛ a ba ju lɛ kɛ ho.”—Mateo 28:4, 11, 13.
Akɛnɛ ke Roma ta bulɔ ko hwɔ mahe ngɛ ní tsumi mi ɔ, a ma nyɛ maa gbe lɛ he je ɔ, osɔfo ɔmɛ wo ta buli ɔmɛ si ke: “Ke amlaalo ɔ nu he ɔ [nɛ ji mahe nɛ a hwɔ ɔ], wɔ nitsɛmɛ wa maa mlɔɔ e hɛ mi, konɛ nyɛ ko ná sane.” (Mateo 28:14) Ta buli ɔmɛ ngɔ nyɔ mi ní ɔ, nɛ a pee kaa bɔ nɛ osɔfo ɔmɛ de mɛ ɔ. Lɔ ɔ he ɔ, sane ɔ gbɛ fia ngɛ Yuda bi ɔmɛ a kpɛti kaa kaseli ɔmɛ ya ju Yesu gbogboe ɔ.
Jamɛ a be ɔ mi tsuo ɔ, Maria Magdalena ngɛ yɔkɔ ɔ he. E kɔkɔ e yi si nɛ e ngɛ yɔkɔ ɔ mi hyɛe. Benɛ e ke e maa hyɛ ɔ, o ba nɛ́ hiɔwe bɔfohi enyɔ kɛ a he tade hiɔ! Nɔ kake hii si ngɛ he nɛ a ngɔ Yesu kɛ fɔ ɔ yi tetle mi, nɛ nɔ kake hu hii si ngɛ e nane je. A bi Maria ke: “Maa, mɛni he je nɛ o ngɛ ya foe ɔ?” Maria he nɔ ke: “A wo ye Nyɔmtsɛ ɔ kɛ je, nɛ i li he nɛ a kɛ lɛ ya fɔ.” Benɛ e ke e ma plɛ e he ɔ, o ba nɛ́ nyumu ko hu ngɛ lejɛ ɔ. Kɛkɛ nɛ nyumu ɔ hu bi Maria sane nɛ bɔfo ɔmɛ bi lɛ ɔ, nɛ e kpale bi lɛ ke: “Mɛnɔ o ngɛ hlae?” Maria susu kaa eko ɔ, abɔɔ ɔ mi dlalɔ ji lɛ, lɔ ɔ he ɔ, e de nyumu ɔ ke: ‘Etsɛ, ke mo nɛ o ba wo lɛ kɛ je hiɛ ɔ, lɛɛ tsɔɔ mi he nɛ o kɛ lɛ ya fɔ nɛ ma ya wo lɛ.’—Yohane 20:13-15.
Ngɛ anɔkuale mi ɔ, Yesu ji nyumu nɛ Maria kɛ tu munyu ɔ nɛ, se jamɛ a be ɔ mi ɔ, e yo we lɛ. Se kɛ̃ ɔ, benɛ nyumu ɔ de ke “Maria!” a, e na kaa Yesu nɛ e kɛ lɛ ngɛ munyu tue ɔ nɛ, ejakaa e le bɔ nɛ Yesu kɛ lɛ tuɔ munyu ha. Kɛkɛ nɛ Maria kɛ bua jɔmi de ke, “Rabuni!” (e sisi ji “Tsɔɔlɔ!”). Se Maria ngɛ susue kaa Yesu maa je kɛ ho hiɔwe ya, lɔ ɔ he ɔ, e pɛtɛ e he wawɛɛ. Enɛ ɔ ha nɛ Yesu de lɛ ke: ‘Moo ngmɛɛ ye he, ejakaa i na we ma ya hiɔwe ngɛ Tsɛ ɔ ngɔ lolo. Se yaa ye nyɛmimɛ ɔmɛ a ngɔ, nɛ o ya de mɛ ke, “I yaa hiɔwe ngɛ Tsaatsɛ, kɛ nyɛ hu nyɛ Tsɛ; ye Mawu, kɛ nyɛ hu nyɛ Mawu ɔ ngɔ.”’—Yohane 20:16, 17.
Maria sa fo kɛ ya bɔfo 12 ɔmɛ kɛ kaseli kpa amɛ a ngɔ ngɛ he nɛ a bua a he nya ngɛ ɔ. E ya de mɛ ke: ‘I na Nyɔmtsɛ ɔ!’ Nɛ e bɔ mɛ níhi tsuo nɛ Yesu de lɛ ɔ kɛ piɛɛ nɔ́ nɛ yi kpa amɛ ya de kaseli ɔmɛ he. (Yohane 20:18) Se kaseli ɔmɛ ngɔ nɔ́ nɛ yi ɔmɛ ba de mɛ ɔ “kaa nyazia.”—Luka 24:11.